CELEX: 62016TN0281
Language: el
Date: 2016-06-02 00:00:00
Title: Υπόθεση T-281/16: Προσφυγή της 2ας Ιουνίου 2016 – Solelec κ.λπ. κατά Κοινοβουλίου

18.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/48
            
         Προσφυγή της 2ας Ιουνίου 2016 – Solelec κ.λπ. κατά Κοινοβουλίου
   (Υπόθεση T-281/16)
   (2016/C 260/60)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσες: Solelec SA (Esch-sur-Alzette, Λουξεμβούργο), Mannelli & Associés SA (Bertrange, Λουξεμβούργο), Paul Wagner et fils SA (Πόλη του Λουξεμβούργου, Λουξεμβούργο), Socom SA (Foetz, Λουξεμβούργο) (εκπρόσωπος: S. Marx, δικηγόρος)
   
      Καθού: Ευρωπαϊκό Κοινοβούλιο
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση αριθ. D(2016)14480 της Γενικής Διευθύνσεως Υποδομών και Υλικοτεχνικής Υποστηρίξεως του Ευρωπαϊκού Κοινοβουλίου, της 27ης Μαΐου 2016, με την οποία απορρίφθηκε η προσφορά της κοινοπραξίας «ELECTRO KAD», η οποία αποτελείται από τις εταιρίες SOLELEC S.A., MANNELLI & ASSOCIÉS S.A., PAUL WAGNER & FILS S.A. και SOCOM S.A., όσον αφορά την παρτίδα 75 «ηλεκτρισμός – ρεύμα υψηλής ισχύος», που υποβλήθηκε στις 14 Ιανουαρίου 2016, στο πλαίσιο του διαγωνισμού με στοιχεία αναφοράς INLO-D-UPIL-T-15-AO6, σχετικά με το σχέδιο επεκτάσεως και αναβαθμίσεως του κτηρίου Konrad Adenauer στο Λουξεμβούργο, και την απόφαση με την οποία η εκτέλεση της επίμαχης συμβάσεως ανατέθηκε σε άλλον υποψήφιο·
            
         
               —
            
            
               να διατάξει την προσκόμιση των εγγράφων του φακέλου του διαγωνισμού στα οποία καταγράφονται οι επαφές μεταξύ του Κοινοβουλίου και των υποψηφίων που μετείχαν στον διαγωνισμό, σύμφωνα με το άρθρο 160, παράγραφος 3, του κατ’ εξουσιοδότηση κανονισμού (ΕΕ) 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) 966/2012 του Ευρωπαϊκού Κοινοβουλίου και του Συμβουλίου, της 25ης Οκτωρβίου 2012, για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) 1605/2002 του Συμβουλίου·
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν δύο λόγους.
   
               1.
            
            
               Ο πρώτος λόγος αντλείται από μη τήρηση των κριτηρίων επιλογής, τα οποία δεν πληρούσε η κοινοπραξία στην οποία ανατέθηκε η εκτέλεση της συμβάσεως, καθόσον ένα εκ των μελών της στερούταν νομικής προσωπικότητας καθ’ όλη τη διάρκεια εκτελέσεως των έργων, και, ως εκ τούτου, από το επιχείρημα ότι η κοινοπραξία στην οποία ανατέθηκε η εκτέλεση της συμβάσεως δεν μπορούσε να πληροί τις προϋποθέσεις περί τεχνικής και επαγγελματικής ικανότητας που απαιτούσε η συγγραφή υποχρεώσεων.
            
         
               2.
            
            
               Ο δεύτερος λόγος αντλείται από μη τήρηση των κριτηρίων αναθέσεως. Η σύγκριση της προσφοράς που υπέβαλαν οι προσφεύγουσες με εκείνη που υπέβαλε η κοινοπραξία στην οποία ανατέθηκε η εκτέλεση της συμβάσεως καταδεικνύει, κατά τις προσφεύγουσες, ότι η δεύτερη προσφορά ήταν ασυνήθιστα χαμηλή, στοιχείο βάσει του οποίου το καθού θα έπρεπε να την απορρίψει και να αναθέσει την εκτέλεση της συμβάσεως στις προσφεύγουσες.